T. Galbavý, poslanec: (2008-12-04):
Teraz sa vrátim k návrhu. Rokujeme o odvolaní riaditeľa Telekomunikačného úradu pána Branislava Máčaja. Hlasoval som aj ja za pána Branislava Máčaja. Vy ste ho navrhovali a predstavili ste nám ho ako veľkého odborníka, profesionála s morálnym kreditom a schopnosťou zabezpečiť, aby Telekomunikačný úrad bol nezávislým úradom. Dôvody všetci poznáme. Slovensko sa začalo pripravovať na digitalizáciu televízneho a rozhlasového vysielania. Je to proces, ktorý poznáme na mediálnej scéne na niekoľko rokov, či skôr na desaťročia. Teraz vy sami navrhujete odvolanie pána Máčaja z funkcie. Pán minister dopravy Vážny ho obvinil, že brzdí tender, v ktorom sa mal vybrať prevádzkovateľ digitálneho vysielania, teda správca prvého verejnoprávneho multiplexu. To je vážne obvinenie. Na jednej strane priznávam, že Slovensko je povinné prejsť na digitálne vysielanie do roku 2012. Za pár dní sa začne rok 2009 a podľa platného harmonogramu zavádzania digitalizácie má víťaz tendra sprístupniť prvé frekvencie už v priebehu budúceho roka. Počas nasledujúcich troch rokov má fungovať paralelne digitálne aj analógové vysielanie a v roku 2012 celý systém vysielania analógového sa má ukončiť. Teda je najvyšší čas, aby tender prebehol, aby mohli prípravy na zmenu vysielania pokračovať. Akékoľvek zdržanie, s tým absolútne súhlasím, je na škodu. Ale zároveň však musím povedať, že akákoľvek manipulácia s tendrom na výber správcu digitalizačného signálu by bola taktiež veľmi zlá pre celý tento proces a pre čistotou verejného života. Nie ja, ale pán Máčaj obviňuje predsedu vlády z toho, že naňho robil nátlak, aby podmienky tendra upravil, prípadne prebiehajúci tender zrušil. Pán Máčaj dokonca tvrdí, že už našiel na stole predstavu, ako majú vyzerať podmienky tendra na digitálne vysielanie. Mali byť v nich aj kritériá, ktoré by znamenali, že do súťaže o šírenie digitálneho televízneho signálu by sa mohla prihlásiť, povedzme, len jedna firma, spoločnosť Tovercom. Riaditeľ Telekomunikačného úradu naznačuje, kto je za tým. Istá silná finančná skupina. Žiaľ, finančné záujmy silných podnikateľských skupín stojacich v pozadí boli aj v tomto prípade silnejšie ako verejný záujem, píše pán Máčaj v stanovisku. Podľa neho ide o silnú finančnú skupinu, ktorá stojí za jednou súkromnou televíziou, ale aj za spoločnosťou Telecom Corp, ktorá iniciovala súdne pozastavenie tendra. Táto spoločnosť sa spája aj s firmou Tovercom. Pán predseda Telekomunikačného úradu nemusel povedať viac, aby bolo zrejmé, o koho ide a ani ja nemusím nikoho menovať, aby aj vám to bolo jasné. A na tom nič nemení skutočnosť, že táto skupina sa od podobných aktivít dištancovala. S ohľadom na známe väzby tejto skupiny na jednotlivých členov vlády som presvedčený, že pán Máčaj vie, o čom hovorí. Ctené kolegyne, kolegovia, musím povedať jedno. Zmena tendra tak, aby sa vyhovelo potrebám tejto finančnej skupiny, by prospela obidvom stranám. Pretože, čo by malo byť cieľom digitalizácie? Nielen skvalitnenie vysielaného signálu a rozšírenie služieb pre divákov, napríklad o internet, prípadne zlepšenú komunikáciu domácností a podnikateľov s úradmi. Ďalším výsledkom digitalizácie by malo byť rozšírenie okruhu vysielateľov. Teda mali by prísť nové televízne a rozhlasové stanice, čo by zvýšilo konkurenciu na našom diváckom trhu. Diváci by sa potešili. Lenže príchod nových vysielateľov rozhodne nepoteší majiteľov súkromných televízií, ktoré sa už etablovali. Im stačí, že tvrdo bojujú medzi sebou o relatívne malý trh, netreba im ďalšieho a najmä nie teraz, keď sa bude deliť 600-miliónový reklamný koláč, ktorý bude musieť z rúk pustiť verejnoprávna STV po prijatí zákona o audiovizuálnom fonde. Za to sa vlastníkom televízií oplatí bojovať. A tu sa vraciam k výrokom pána Máčaja. Tie naznačujú, že medzi majiteľmi súkromných televízií a predsedom vlády došlo k dohode o prímerí, o neutralite a treba povedať, že vláda naozaj bude toto prímerie potrebovať. Nová dravá televízia, ktorá bude bojovať o miesto pod slnkom, je naozaj to posledné, čo vláda môže chcieť. Pretože čím môže takáto televízia zaujať diváka? Napríklad spravodajstvom a publicistickou, ktorá bude výrazne odlišná od tej, ktorú budú prinášať neutrálne televízie, o verejnoprávnej televízii ani netreba hovoriť. A tak zjavne došlo k dohode podľa hesla „ja na bráchu, brácha na mne“. Pretože pán Máčaj stojí v ceste a ako odborník sa správa nezávisle, treba ho odstrániť a dosadiť tam poslušnejšieho a ústretovejšieho úradníka. V médiách už dokonca aj preletelo meno, o ktorom treba povedať len jedno. Vďačnejšieho a teda poslušnejšieho a ústretovejšieho úradníka si naozaj ani nemožno predstaviť. Na záujmy diváka, ktorý by nepochybne privítal nielen lepšiu kvalitu signálu, ale aj širšiu ponuku programov, sa v tomto procese zabudlo. Ale na to si už naši občania mohli začať zvykať, nebude to prvý raz. Ja neviem, nakoľko presne výroky pána Máčaja kopírujú to, čo naozaj odznelo v rozhovore, ktorý mal s predsedom vlády Slovenskej republiky. V kontexte súčasnej situácie však majú nepochybnú logiku. Pán predseda vlády predsa opakovane útočí na médiá a nadáva novinárom do všetkého možného, predkladá zákony, ktoré sú rizikové z hľadiska slobody tlače. Odznievajú výroky o tom, že strany vládnej koalície chcú mať v médiách a v radách ľudí, ktorí budú reprezentovať ich záujmy. Poznáme aj výroky o tom, že strany chcú mať dosah na spravodajstvo verejnoprávnej televízie. A musím povedať, že prax potvrdzuje, že tento zámer bezo zvyšku plníte. Ctené kolegyne, kolegovia, sloboda médií, ich nezávislosť je podmienkou demokratického vývoja spoločnosti. Ako som už povedal, počas tejto vlády sa prijímajú zákony a podnikajú sa kroky, ktoré túto slobodu obmedzujú. Ide o kroky, ktoré hrozia, že sa vrátime nie dopredu, pred rok ´89, pretože o tom je snaha dosadzovať do verejnoprávnych médií stranícky poslušných ľudí, o tom je snaha nasadzovať tlačovým médiám náhubok v podobe tlačového zákona, o tom sú naplánované dohody medzi štátom a verejnoprávnymi médiami, v ktorých sa každoročne bude určovať, aké programy budú médiá vysielať a koľko peňazí budú za to od štátu dostávať a o tom by bola už aj spomenutá tichá dohoda o prímerí medzi majiteľmi súkromných televízií a vládou. Dohoda zaplatená na jednej strane finančnou ruinizáciou verejnoprávnej STV a na druhej strane úpravami podmienok tendra tak, aby mohla uspieť len jedna firma. Tá, ktorá je čírou náhodou blízka majiteľovi jednej zo súkromných televízií. Toto, ctené kolegyne, kolegovia, sú vážne dôvody, prečo ja nepodporím odvolanie riaditeľa Telekomunikačného úradu, predsedu Telekomunikačného úradu pána Máčaja a poprosím pána ministra, keby sa pokúsil vyvrátiť tieto argumenty. Budem veľmi rád, keď sa mu to podarí. Ďakujem pekne.